เมเจอร์กินกำไรยาวปรับกลยุทธ์โฆษณา
เมเจอร์ฉลุย ปรับกลยุทธ์ขายโฆษณา หารายได้เสริม หนุนกำไรโตกว่าปีก่อน
12 ก.ย. 2555

เมเจอร์ฉลุย ปรับกลยุทธ์ขายโฆษณา หารายได้เสริม หนุนกำไรโตกว่าปีก่อน
นายเชษฐ มังคโลดม รองประธานเจ้าหน้าที่บริหาร บริษัท เมเจอร์ ซีนีเพล็กซ์ กรุ้ป (MAJOR) เปิดเผยว่า ผลประกอบการในปีนี้น่าจะดีกว่าปีที่ผ่านมา หากไม่มีน้ำท่วม เพราะนอกจากภาพยนตร์เรื่องดีๆ เข้าฉายมากขึ้นแล้ว บริษัทยังได้ปรับกลยุทธ์การหาโฆษณาและเปลี่ยนจอเป็นระบบดิจิตอลของโรงภาพยนตร์จำนวน 200 โรง จากที่มีทั้งหมด 400 โรง 
สำหรับปีนี้บริษัทได้ปรับกลยุทธ์ในการขายโฆษณาตามชื่อภาพยนตร์ จากเดิมขายตามจำนวนโรง ทำให้มีลูกค้าลงโฆษณามากขึ้น เพราะสามารถตอบโจทย์ได้ตรงจุด และการเปลี่ยนจอเป็นระบบดิจิตอลช่วยลดต้นทุนผู้ลงโฆษณาและเปลี่ยนเวอร์ชันโฆษณาได้เร็วขึ้น ทำให้รายได้โฆษณาโตขึ้น 10% เหมือนตลอด 3 ปีที่ผ่านมา
นอกจากนั้น ปีนี้เป็นปีแรกที่บริษัทรุกธุรกิจใหม่จากการนำพื้นที่โรงหนังมาจัดกิจกรรม อาทิ การจับมือกับทรูวิชั่นส์ในการถ่ายทอดสดฟุตบอลพรีเมียร์ลีก การจัดสัมมนาของหน่วยงานต่างๆ คาดว่าจะมีรายได้จากส่วนนี้ถึง 200 ล้านบาท ปัจจุบันทำได้แล้ว 100 ล้านบาท
ด้านแผนในปีหน้าตั้งเป้าเปิดสาขาใหม่อีก 10 แห่ง ทำให้มีสาขาทั้งหมดเป็น 6-7 แห่ง และโรงภาพยนตร์เป็นจอดิจิตอลทั้งหมด 600 โรง